
KONSULTACIJA (DĖL PRIVATŲ INTERESĄ DEKLARAVUSIŲ TEISĖJŲ SKYRIMO Į TĄ PAČIĄ TEISĖJŲ KOLEGIJĄ)

Teisėjų etikos ir drausmės komisijoje (toliau – Komisija) 2026 m. rugpjūčio 31 d. gautas prašymas suteikti konsultaciją (toliau – prašymas), ar gali teisėjos, deklaravusios tarpusavio ryšį, kartu nagrinėti baudžiamąsias bylas toje pačioje teisėjų kolegijoje. Nurodoma, kad 2026 m. rugpjūčio 4 d. baudžiamųjų bylų skyriuje teisėjos pareigas pradėjo eiti teisėja J. Teisėja J.  ir teisėja D. yra deklaravusios tarpusavio privačius interesus, kad teisėja D. yra teisėjos J. dukros krikšto mama. Šie santykiai buvo deklaruoti siekiant išvengti interesų konflikto dėl to, kad teisėjai J. dirbant apylinkės teisme ir nagrinėjant baudžiamąsias bylas šiose bylose priimti procesiniai sprendimai apeliacine tvarka buvo skundžiami Klaipėdos apygardos teismui, kuriame teisėja dirbo D. Šiuo metu teisėjos dirba viename teismo skyriuje ir nesprendžia viena kitos priimtų procesinių sprendimų teisėtumo ir pagrįstumo.
Iš prašymo turinio matyti, kad aplinkybės, dėl kurių teisėjos D. ir J. deklaravo tarpusavio privatų interesą siekdamos išvengti interesų konflikto (kai viena teisėja galėjo vertinti kitos teisėjos priimtus procesinius sprendimus apeliacine tvarka), nebeegzistuoja nuo 2026 m. rugpjūčio 4 d., teisėjai J. pradėjus eiti teisėjos pareigas to paties apygardos teismo Baudžiamųjų bylų skyriuje. Tai yra, tarp teisėjų neliko interesų konflikto rizikos, susijusios su ankstesnei situacijai būdingu institucinės subordinacijos ir kontrolės elementu. Visgi analizuojamu atveju svarbu įvertinti ir kitas su nurodytu deklaruotu privačiu interesu susijusias teisėjų etikos rizikas.
 Lietuvos Respublikos teisėjų etikos kodeksas (toliau – Kodeksas) numato, jog teisėjas turi neturėti asmeninio išankstinio nusistatymo priimant sprendimus, nedemonstruoti simpatijų ar antipatijų atskiriems asmenims, jų grupėms ar byloje dalyvaujantiems asmenims, nagrinėjant bylas nepasiduoti išorinei įtakai ir, esant interesų konfliktui arba informacijai, kad privataus pobūdžio aplinkybės gali pakenkti bylos nagrinėjimui, nusišalinti nuo bylos nagrinėjimo, konfliktinėse situacijose elgtis nešališkai, ieškoti objektyviausio ir teisingiausio sprendimo (Kodekso 8 straipsnio 2–6 punktai). Teisėjas turi vengti bet kokios neteisėtos pašalinės įtakos, kuri gali paveikti sprendimų priėmimą, netoleruoti neteisėto kišimosi į teisingumo vykdymą; atliekant pareigas laikytis savo įsipareigojimo būti nepriklausomu ir neturėti asmeninio intereso (Kodekso 9 straipsnio 2, 4 punktai). Teisėjas turi vengti viešųjų ir privačių interesų konflikto (Kodekso 11 straipsnio 2 punktas). Šeimos, visuomeniniai, socialiniai ir kitokie santykiai neturi kenkti tiesioginių teisėjo pareigų atlikimui (Kodekso 12 straipsnio 1 punktas). Teisėjas turi būti nepriekaištingos reputacijos ir ją saugoti (Kodekso 13 straipsnio 1 punktas). 
Bangaloro teisėjų elgesio principuose, priimtuose 2002 m. lapkričio 25–26 d. Hagoje vykusiame teismų pirmininkų posėdyje (toliau – Principai), įtvirtintos nešališkumo, garbingumo ir teisingumo vertybės reikalauja teisėjui elgtis taip, kad sumažintų atvejų, kai jį reikia nušalinti nuo bylos nagrinėjimo arba sprendimo priėmimo, skaičių (2.3 papunktis); nusišalinti nuo teismo proceso, jei jis negali išnagrinėti bylos nešališkai arba jeigu protingam stebėtojui gali atrodyti, kad teisėjas negali nešališkai išnagrinėti bylos (2.5 papunktis). Teisėjo veiksmai ir elgesys turi patvirtinti žmonių tikėjimą teismų sistemos garbingumu, teisingumas turi būti ne tik vykdomas – jo vykdymas turi būti pastebimas (Principų 3.2 papunktis). Teisėjas negali leisti asmeniniams, socialiniams ar kitiems santykiams daryti netinkamą įtaką jo, kaip teisėjo, elgesiui ir sprendimams (Principų 4.8 papunktis).
Lietuvos Respublikos Konstitucijos 31 straipsnio 2 dalyje ir Žmogaus teisių ir pagrindinių laisvių apsaugos konvencijos 6 straipsnio 1 dalyje įtvirtinta asmenų teisė, kad jų bylą viešai ir teisingai išnagrinėtų nepriklausomas, nešališkas teismas. Šias nuostatas detalizuojantis Lietuvos Respublikos baudžiamojo proceso kodekso (toliau – BPK) 58 straipsnis pateikia sąrašą aplinkybių, kurioms esant teisėjas negali būti laikomas nešališku ir galinčiu priimti objektyvų sprendimą. BPK 58 straipsnio 1 dalies 1 ir 3 punktuose įtvirtintas baigtinis giminystės, svainystės, santuokos, globos ar rūpybos ryšių, dėl kurių teisėjas privalo nusišalinti arba gali būti nušalintas, sąrašas. Jame nurodyti ryšiai siejami su teisėjo santykiu su byloje dalyvaujančiais asmenimis (šalimis), o ne su kitais tą pačią bylą nagrinėjančiais teisėjais. Krikšto tėvystė (motinystė) šiame baigtiniame sąraše nenurodyta ir pagal Lietuvos Respublikos civilinę teisę nesukuria giminystės ar svainystės teisinių santykių, todėl savaime, kaip imperatyvus pagrindas, BPK 58 straipsnio 1 dalies 1 ir 3 punktų prasme netaikytinas nei santykiams tarp teisėjo ir bylos dalyvių, nei santykiams tarp dviejų tą pačią bylą kolegialiai nagrinėjančių teisėjų. Kartu pažymėtina, kad BPK 58 straipsnio 1 dalies 4 punkte įtvirtintas nebaigtinis nušalinimo pagrindų sąrašas – teisėjas negali dalyvauti procese, jeigu proceso dalyviai motyvuotai nurodo kitokias aplinkybes, keliančias pagrįstų abejonių jo nešališkumu.
Pagal Lietuvos Respublikos viešųjų ir privačių interesų derinimo įstatymo (toliau – Įstatymas) 11 straipsnio nuostatas deklaruojančiam asmeniui draudžiama dalyvauti rengiant, svarstant ar priimant sprendimus arba kitaip juos paveikti ar bandyti paveikti, arba atlikti kitas tarnybines pareigas, jeigu atliekamos tarnybinės pareigos yra susijusios su jo privačiais interesais (1 dalis). Apie šio straipsnio 1 dalyje nurodytus atvejus, prieš atlikdamas tarnybines pareigas arba pradėjęs jas atlikti, deklaruojantis asmuo privalo informuoti institucijos ar įstaigos vadovą ar jo įgaliotą asmenį arba kitą į pareigas priimantį ar skiriantį subjektą, arba kolegialią valstybės ar savivaldybių instituciją (kai deklaruojantis asmuo yra kolegialios valstybės ar savivaldybių institucijos narys) ir asmenis, kurie kartu atlieka tarnybines pareigas, ir pareikšti apie nusišalinimą, ir jokia forma nedalyvauti toliau atliekant tarnybines pareigas (2 dalis). Ši pareiga teisėjui taikoma kiekvienu konkrečiu atveju, kai konkrečios tarnybinės situacijos (ar bylos) aplinkybės objektyviai susijusios su deklaruotu privačiu interesu.
Nei BPK, nei Kodekso nuostatos nenumato, kad teisėjai, kurių šeimas sieja krikšto tėvystės (motinystės) santykiai, negali nagrinėti bylų vienoje teisėjų kolegijoje. Tačiau nagrinėjamu atveju reikšminga tai, kad iš prašymo turinio galima manyti, jog teisėjos šį santykį buvo deklaravusios kaip privatų interesą, kuris galėjo turėti įtakos atliekant tarnybines pareigas (peržiūrint teismo sprendimus instancine tvarka). Kodekso 8 straipsnio 6 punkte suformuluota platesnė taisyklė – teisėjas turi nusišalinti ne tik tada, kai egzistuoja interesų konfliktas, bet ir tada, kai turima informacijos, jog privataus pobūdžio aplinkybės gali pakenkti bylos nagrinėjimui. Todėl vertinant situaciją aptartų teisėjų etikos principų požiūriu svarbus ne vien klausimas, ar teisėjos realiai būtų šališkos, bet ir ar konkretus santykis galėtų objektyviai sukelti abejonių dėl bylą nagrinėjančios teisėjų kolegijos nešališkumo. 
Abiejų teisėjų pripažintas ir deklaruotas tarpusavio privatus interesas, galėjęs turėti įtakos atliekant tarnybines pareigas ankstesnėmis aplinkybėmis (peržiūrint teismo sprendimus instancine tvarka),  Komisijos nuomone, taip pat gali turėti įtakos ir tarnybinių pareigų atlikimui šioms aplinkybėms pasikeitus (pasikeitus vienos iš teisėjų pareigoms). Teisėjų dalyvavimas bylą nagrinėjant toje pačioje kolegijoje galėtų sudaryti prielaidas proceso dalyviams manyti, kad jų tarpusavio ryšys gali turėti įtakos sprendimų priėmimui, net jeigu faktiškai tokios įtakos nėra. Be to, teisėjoms nagrinėjant bylą toje pačioje teisėjų kolegijoje galėtų kilti ir vienos iš teisėjų nušalinimo klausimas, sprendžiamas BPK 59 straipsnio 2 dalyje numatyta tvarka, kurios įgyvendinimas taip pat turi užtikrinti priimamo sprendimo nešališkumą. Dėl to aptariamos privataus pobūdžio aplinkybės galėtų pakenkti bylos nagrinėjimui.
Komisija Klaipėdos apygardos teismo administracijai rekomenduoja formuojant teisėjų kolegijų sudėtį ir skirstant bylas automatizuotu būdu naudojantis Lietuvos teismų informacine sistema (Lietuvos Respublikos teismų įstatymo 36 straipsnio 10 dalis) atsižvelgti į teisėjų tarpusavio ryšį ir neskirti nagrinėti bylų teisėjų kolegijai, kurios sudėtyje būtų abi teisėjos. Komisija rekomenduoja teisėjoms aptariamą privatų interesą deklaruoti Įstatyme nustatyta tvarka.
Pateikta nuomonė nėra privalomojo pobūdžio, teisėjai turi teisę vertinti ją kritiškai ir priimti individualų sprendimą vadovaudamiesi aukščiau nurodytomis nuostatomis, taip pat įvertinę visas reikšmingas aplinkybes kiekvienu konkrečiu atveju.


Komisijos pirmininkas                                                                                        Marius Bajoras 

